Twee verdagtes dood ná skermutseling met polisieVan die gereedskap wat die Valke op die toneel in Montrose, Pietermaritzburg gevind het (Foto: Valke) Twee verdagtes is Saterdagoggend dood tydens ŉ skietery met die polisie in Pietermaritzburg, KwaZulu-Natal. “Lede van die Valke het inligting opgevolg oor verdagtes wat betrokke was by huisbrake en diefstal van motorvoertuie in die gebied,” het lt. Simphiwe Mhlongo, woordvoerder van die Valke, gesê. “Lede van die Valke het ŉ verdagte motorvoertuig in Montrose opgemerk en nadat hulle die motor gevolg het, het hulle ŉ verdagte in ŉ betrokke motor gevind. Die ander verdagtes, wat in ŉ wegkomvoertuig gesit en wag het, het op die polisie begin skiet.” Volgens Mhlongo het die beamptes teruggeskiet en twee van die verdagtes is noodlottig gewond. “Twee verdagtes is beseer en onder polisiebewaking na ŉ hospitaal geneem,” het hy bygevoeg. Die Valke het beslag gelê op motordiefstal-implemente en ongelisensieerde vuurwapens. Die beamptes het ook twaalf rekenaarbokse vir verskeie motors, een sein-steurtoestel, een polisieradio, ŉ koevoet en drie 9 mm-pistole met skerp ammunisie gevind. Die onafhanklike polisieondersoek-direktoraat was op die toneel en doen ŉ geregtelike doodsondersoek. “Die verdagtes wat in hegtenis geneem is, sal binnekort in die Pietermaritzburg-landdroshof verskyn,” het Mhlongo bygevoeg.